Hjá Akureyrarbæ gilda ekki sameiginlegar sóttvarnareglur um skipulagningu skólastarfs. Hver skólastjórnandi er ábyrgur fyrir að fylgja þeim reglum sem ráðuneytið hefur sett.
Grunnskólar hefja nú skólastarf á ný eftir sumarfrí. Karl Frímannsson, fræðslustjóri Akureyrarbæjar, segir að hvorki skólarnir á Akureyri né í nágrenni bæjarins hafi sett sér sameiginleg viðmið í sóttvarnaráðstöfunum, líkt og gert var á höfuðborgarsvæðinu. Skólastjórnendum sé í raun falið að framfylgja þeim reglum sem mennta- og menningarmálaráðuneytið setti og útfærslurnar séu mismunandi.
Það eru ólíkar aðstæður í hverjum skóla. Við förum bara upp að þeim mörkum, það er við höldum óskertu skólastarfi en fylgjum náttúrulega reglunum.
Skólastjórnendum finnst hins vegar mjög mikilvægt að grípa til allra þeirra aðgerða sem mögulegt er án þess að skerða skólastarf og það er eiginlega það sem okkur ber að gera, okkur ber að halda úti óskertu skólastarfi.
Karl segir að skólastarfið leggist vel í starfsfólk sem sé einfaldlega orðið sjóað í að fylgja reglum og takmörkunum. Hann segist ekki verða var við að skólastjórnendur kvíði vetrinum.
Ég finn það ekki. Ég er ítrekað búinn að spyrja skólastjórahópana hvort að sú staða sé uppi í skólunum. Það er mál manna að það sé ekki, við kunnum þetta, við kunnum að takast á við þetta.
Ég held að fólk sé orðið meðvitað og öruggt í því sem það er að gera.